CELEX: 32019D1697
Language: lt
Date: 2019-10-07 00:00:00
Title: Tarybos įgyvendinimo sprendimas (ES) 2019/1697 2019 m. spalio 7 d. dėl automatinio keitimosi transporto priemonių registracijos duomenimis Airijoje pradžios

10.10.2019   
               
               
                  LT
               
               
                  Europos Sąjungos oficialusis leidinys
               
               
                  L 259/63
               
            
         TARYBOS ĮGYVENDINIMO SPRENDIMAS (ES) 2019/1697
         2019 m. spalio 7 d.
         dėl automatinio keitimosi transporto priemonių registracijos duomenimis Airijoje pradžios
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. birželio 23 d. Tarybos sprendimą 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje (1), ypač į jo 33 straipsnį,
         atsižvelgdama į Europos Parlamento nuomonę (2),
         kadangi:
         
                     (1)
                  
                  
                     pagal Sprendimo 2008/615/TVR 25 straipsnio 2 dalį asmens duomenys negali būti teikiami, kaip numatyta tame sprendime, kol tokius duomenis teikiančių valstybių narių teritorijų nacionalinėje teisėje nėra įgyvendintos to sprendimo 6 skyriuje nustatytos bendrosios nuostatos dėl duomenų apsaugos;
                  
               
                     (2)
                  
                  
                     Tarybos sprendimo 2008/616/TVR (3) 20 straipsnyje nustatyta, kad patikrinimas, ar 1 konstatuojamojoje dalyje nurodyta sąlyga dėl automatinio keitimosi duomenimis pagal Sprendimo 2008/615/TVR 2 skyrių yra įvykdyta, turi būti atliekamas remiantis įvertinimo ataskaita, kuri grindžiama klausimynu, vertinimo vizitu ir bandomuoju sistemos patikrinimu;
                  
               
                     (3)
                  
                  
                     vadovaujantis Sprendimo 2008/616/TVR priedo 4 skyriaus 1.1 punktu, atitinkama Tarybos darbo grupė parengia klausimyną dėl kiekvieno automatinio keitimosi duomenimis atvejo, ir kai valstybė narė mano, kad ji atitinka dalijimosi atitinkamos duomenų kategorijos duomenimis sąlygas, ji turi atsakyti į atitinkamo klausimyno klausimus;
                  
               
                     (4)
                  
                  
                     Airija atsakė į klausimyno apie duomenų apsaugą ir klausimyno apie keitimosi transporto priemonių registracijos duomenimis (toliau – TPRD) klausimus;
                  
               
                     (5)
                  
                  
                     Airija kartu su Nyderlandais sėkmingai atliko bandomąjį sistemos patikrinimą;
                  
               
                     (6)
                  
                  
                     Airijoje buvo surengtas vertinimo vizitas, o Nyderlandų ir Portugalijos vertinimo grupė parengė to vertinimo vizito ataskaitą ir perdavė ją atitinkamai Tarybos darbo grupei;
                  
               
                     (7)
                  
                  
                     Tarybai buvo pateikta bendra įvertinimo ataskaita, kurioje apibendrinami keitimosi TPRD klausimyno, vertinimo vizito ir bandomojo sistemos patikrinimo rezultatai;
                  
               
                     (8)
                  
                  
                     2019 m. kovo 7 d. Taryba, atsižvelgdama į visų valstybių narių, kurioms privalomas Sprendimas 2008/615/TVR, pritarimą, padarė išvadą, kad Airija visiškai įgyvendino Sprendimo 2008/615/TVR 6 skyriuje nustatytas bendrąsias nuostatas dėl duomenų apsaugos;
                  
               
                     (9)
                  
                  
                     todėl automatinės TPRD paieškos tikslais Airija turėtų turėti teisę gauti bei teikti asmens duomenis pagal Sprendimo 2008/615/TVR 12 straipsnį;
                  
               
                     (10)
                  
                  
                     Sprendimo 2008/615/TVR 33 straipsnyje Tarybai suteikiami įgyvendinimo įgaliojimai siekiant patvirtinti priemones, reikalingas to sprendimo įgyvendinimui, visų pirma kiek tai susiję su pagal tą sprendimą pateiktų asmens duomenų gavimu ir teikimu;
                  
               
                     (11)
                  
                  
                     kadangi buvo įvykdytos sąlygos ir procedūros, kurias įvykdžius galima pasinaudoti tokiais įgyvendinimo įgaliojimais, turėtų būti priimtas įgyvendinimo sprendimas dėl automatinio keitimosi TPRD duomenimis Airijoje pradžios, siekiant leisti tai valstybei narei gauti ir teikti asmens duomenis pagal Sprendimo 2008/615/TVR 12 straipsnį;
                  
               
                     (12)
                  
                  
                     Danijai, Airijai ir Jungtinei Karalystei Sprendimas 2008/615/TVR yra privalomas, todėl jos dalyvauja priimant ir taikant šį sprendimą, kuriuo įgyvendinamas Sprendimas 2008/615/TVR,
                  
               PRIĖMĖ ŠĮ SPRENDIMĄ:
         
            1 straipsnis
            Automatinės transporto priemonių registracijos duomenų paieškos tikslais Airija nuo 2019 m. spalio 11 d. turi teisę gauti bei teikti asmens duomenis pagal Sprendimo 2008/615/TVR 12 straipsnį.
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            Šis sprendimas taikomas pagal Sutartis.
         
         
            Priimta Liuksemburge 2019 m. spalio 7 d.
            
               
                  Tarybos vardu
               
               
                  Pirmininkė
               
               A.-M. HENRIKSSON
            
         
         
            (1)  OL L 210, 2008 8 6, p. 1.
         
            (2)  2019 m. rugsėjo 17 d. nuomonė (dar nepaskelbta Oficialiajame leidinyje).
         
            (3)  2008 m. birželio 23 d. Tarybos sprendimas 2008/616/TVR dėl Sprendimo 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje, įgyvendinimo (OL L 210, 2008 8 6, p. 12).